Video O româncă a bătut cale lungă, 2.500 km, tocmai din Elveţia, ca să trăiască miracolul Învierii la Iaşi. Ce a adus-o acasă, după ce a vizitat "temple budiste, moschei"
Este cea mai tristă zi a creştinătăţii. Vinerea Mare este ziua în care Mântuitorul a fost răstignit. Pentru credincioşi, a fost zi de cumpătare, post negru şi rugăciune. Există multe tradiții legate de această zi, dar poate cea mai veche este cea potrivit căreia se trece pe sub Sfântul Epitaf. La Catedrala Mitropolitană din Iași au venit oameni din toate colţurile ţării şi de peste hotare, pentru această tradiţie.
Aşezarea Sfântului Epitaf pe masa din mijlocul bisericii a fost cel mai emoţionant moment pentru credincioşii care au ajuns astăzi la Catedrala Mitropolitană din Iaşi. Unii au venit de la mii de kilometri distanţă special pentru această tradiţie. Mihaela a revenit în oraşul natal după aproape trei decenii în Elveţia.
Mihaela a venit la Iaşi din Elveţia, de Paşte
"Vin de la 2.500 km. Pentru mine, 26 de ani... este spiritul sărbătorilor. Asta căutam. Stând la rând mă face să mă gândesc la multe. Am avut ocazia să călătoresc prin lume, să merg la temple budiste, la moschei şi stăteam şi mă gândeam că şi noi avem posibilitatea asta de a veni, de a ne încărca cu energie bună", spune Mihaela.
"Noi am venit de departe special să fim aici de sărbătoarea pascală. Din Bucureşti. Pentru noi este şi o sărbătoare sfântă şi o bucurie că suntem aici şi mai ales că suntem şi împreună şi mai ales că suntem la Iaşi", adaugă un cuplu.
Catedrala Mitropolitană din Iaşi, neîncăpătoare
La orele prânzului, Catedrala Mitropolitană din Iaşi era deja neîncăpătoare. Asta pentru că orice credincios ortodox își face, astăzi, timp să treacă pe la biserică, pentru a trece pe sub Sfântul Epitaf, numit şi Sfântul Aer.
"Pentru că este scos o singură zi pe an, Sfântul Aer în biserică nu e de mirare că oamenii au venit într-un număr atât de mare aici, la Catedrala Moldovei şi Bucovinei. Au fost mai mulţi decât au putut să încapă în biserică, aşa că rândul s-a întins până în afara ei", transmite Clara Mihociu, reporter Observator.
Nimic nu i-a făcut însă pe credincioşi să renunţe la aşteptare. Mai ales că astăzi este şi ziua în care cu toţii ne rugăm pentru iertarea păcatelor. "Sfânta zi de Vineri este marcată liturgic prin mai multe momente. În primul rând, dimineaţa se scoate Sf. Epitaf şi se aşază în mijlocul bisericii, pe sub care credincioşii trec ca o retrăire a parcurgerii unui timp prin mormântul în care Mântuitorul a stat. Spre seară are loc Slujba Deniei Prohodului, o slujbă de tânguire, în care cu toţii suntem apăsaţi de aceste momente greu de cuprins cu mintea. Îndemnul acestei zile pentru noi e să murim în fiecare zi păcatului şi să înviem virtuţii", explică un preot.
"Fiind astăzi înmormântarea lui Iisus, este un semn de tristeţe şi o dată în viaţă am avut această ocazie să ajung în Iaşi pentru a fi aici. Numai sentimente de încărcătură şi de bucurie", spune o femeie din Bucureşti. Potrivit tradiţiei, Vinerea Mare este zi de post negru, adică nu se mănâncă și nu se bea decât apă toată ziua.